Alle 3F's medlemmer hos Skiold i Sæby nedlagde torsdag arbejdet på grund af uenigheder om lønforhandlinger. Lønforhandlingerne startede i marts, men er altså nu endt med en arbejdsnedlæggelse. Lønforhandlingerne er for medlemmerne af Dansk Metal endt med en lønstigning på 3 kroner mens elektrikerne fik 7 kroner. 3F's medlemmer er blevet tilbudt 1,5 krone, hvilket de ikke er tilfredse med, skriver Sæby Avis. - De bliver tilbudt det halve i lønstigning i forhold til deres kollegaer. Det er rigtigt, at de ikke alle udfører det samme arbejde, men de er jo afhængige af hinanden. Så de er stærkt utilfredse med den lønstigning, de får tilbudt, siger Finn Jenne, formand for 3F i Frederikshavn. Lagermedarbejderne hos Skiold nedlagde arbejdet klokken 9:30 torsdag morgen og gik i kantinen indtil 15:05. Det er en ulovlig arbejdsnedlæggelse, og fagforeningen har forsøgt at få deres stærkt utilfredse medlemmer til at genoptage arbejdet og gå i dialog med tillidsmanden. - Det er klart, når en virksomhed tilbyder det halve i lønstigning til en type medarbejdere, så vil der blive uro, siger Finn Jenne. Fredag morgen skal 3F’erne mødes med deres tillidsmand, for at tage stilling til om arbejdsnedlæggelsen skal fortsætte, eller man skal gå i arbejde. Samtidig er der indkaldt til møde i København med deltagelse fra 3F’s Hovedforbund og Dansk Industriarbejders Forbund for at diskutere den ulovlige arbejdsnedlæggelse.

Opsummering:
Uenigheder om løn fik torsdag 3F's medlemmer hos Skiold i Sæby til at nedlægge arbejdet.